25. augustil sai selleks korraks läbi järjekorras juba neljas Tartus korraldatud Tartu KEVEK/Tartu Kalev staadionijooksusari. Kui veel tunamullu jäi osavõtjate koguarv alla 200, siis sedakorda osales ainuüksi sprindiarvestuses nn kiirjooksjate grupis kokku 199 sportlast erinevates vanusegruppides. Suurimateks loomulikult meie järelkasv, tüdrukuid vastavalt 68 ja poisse 60. Seevastu kesk- ja pikamaajooksjate grupis osales kokku läbi sarja 123 jooksjat (mullu veidi enam - 127). Enim meesveteranide ja meeste klassis, vastavalt 31 ja 29 erinevat jooksusõpra. Oma panuse jooksusarja õnnestumisse andsid ka KEVEK-i 25 kergejõustiklast. Tänaseks kahjuks on meie hulgast üks neist juba lahkunud taevastele radadele – Arno Jaal. Mäletan Arnot kui väga tagasihoidlikku, ülimalt sõbralikku, sooja, abivalmis, lugupidavat, intelligentset vestluspartnerit, vahel ka heatahtlikult ja mõnusalt aasivat vanemat kollegi. Kunagi meievahelises vestluses torkas Arno viisakalt, kui enda arvates pidasin justkui oluliseks oma kirjatöid lõpetada tihti mõne ladina keelse väljendiga, torkas Arno mõnusalt kommentaariks, et huvitav-huvitav, millises gümnaasiumis on nii hästi ladina keelt õpetatud või ehk oled hoopis ekstra ladina keele tunde lisaks võtnud. Tema teadvat põhiliselt vaid seda, mis Tartus Toomemäel Ingli sillale kirjutatud on. Nüüd tean seda ka mina. Aitähh sulle sõber Arno.

Otium reficit vires – puhkus kosutab jõudu. Puhka rahus armas sõber. Olid tõeline spordimees.

Nüüd tagasi Tamme staadionile. Märksõnadeks 2021 aasta jooksusarjale võiksid olla – osavõturohkus ja kvaliteet, mis tähendab arvukalt õnnestumisi ja suurepäraseid jooksuaegu, mis kannatavad võrdlusi ka tänavu maailmas näidatud tulemustega. Vaatamata kõigele õnnestus korraldus igati - ühtegi etappi ei jäänud ära, ei ilma ega koroona tõttu. Erilised tänud kõigile, kes oma abistava õla ürituse õnnestumisse alla panid.

Naisveteranide kiirjooksjate grupis nii nagu ka mullu, seisid autasustamispoodiumil vaid KEVEK-i liikmed. Vahe mulluse pildiga seisnes selles, et esikolmik oli asendunud esiduoga. Oluliseks erinevuseks veel see, et kõigil varasematel kordadel vaid üldvõite tunnistanud Erge Viiklaid pidi seekord tunnistama noorema kolleegi ja sõbranna Klaarika Eksi paremust. Klaarika vääris igati võitu. Tundub, et naisveteranide hulgas suutiski tänavu ennast Klaarika maksimaalselt realiseerida. Julges ta ju sellel aastal vapralt rinda pista ka tegevsportlaste Eesti meistrivõistlustel jõudes sealgi medalivõiduni. Ehk juba järgmisel aastal jõuab ta ka seatud uute tähisteni ning üle saab joostud nii mõnigi N45 vanuseklassi senine Eesti rekord. Seni on tulnud Klaarikal piirduda vaid uute isiklike rekorditega.

Suurt põnevust pakkusid aga sellel aastal kiirjooksjad meesveteranid. Kui varasematel aastatel võitlesid üldvõidu pärast vaid Andrus Mutli ja Ülo Randaru (2018 võitis Andrus ning 2019 ja 2020 Ülo), siis tänavu lisas võistlusele kvaliteeti külalisvõistleja Tallinnast Valery Zhumadilov ning Jõgeva kandi mees Juhan Tennasilm. Etteruttavalt olgu öeldud, et need kaks suurepärast sprinterit, maailmas tipptasemel võistlevat seeniorit Valery ja Juhan kogusid ka kuue etapi kokkuvõttes üldse selle sarja suurimad punktisummad, vastavalt siis 6287 ja 6147. Andruse ja Ülo pärusmaaks jäi sel korral heidelda algusest lõpuni põhiliselt kolmanda koha eest. Andrusel õnnestus sellel aastal näidata stabiilsust ja kiirust hooaja algusest kuni lõpuni. Enne viimast etappi oli Andruse edu juba turvaline - 61 punkti. Viimasel etapil 100m jooksus esmakordselt joostes selles sarjas ühes jooksus, õnnestus meil küll mõlemal joosta uued enda vanuseklasside rekordid ning edestada sel etapil nii Valeryt kui ka Juhanit. Andruse aeg 11,97 on uus Eesti M50 klassi rekord ning andis talle juba teistkorda sel aastal 1027 IAAF-i punkti. Minu aeg 12,66 oli juba kolmas selle aasta M60 vanuseklassi rekordiparandus. Punkte 1011. Minu selle sarja suurim punktiskoor. Lõplikud punktisummad kuue parema etapi eest siis vastavalt 5834 ja 5757. Niisiis tuleb järgmisel aastal kohe algusest peale veelgi teravust ja kiirust endal juurde panna, et kokkuvõttes Andrusele konkuretsi pakkuda. On mille nimel veidi rohkem pingutada, lisaks veel juulis järgmise aasta olulisim spordisündmus - Tampere MM kergejõustikus veteranidele.

Seitsmest sportlasest, kel õnnestus jooksusarjas vähemasti kuuel etapil tulemus kirja saada, tervelt viis olid KEVEK-i liikmed. Kuues neist (viiendana lõpetaud Heiko Kraubner) loodetavasti liitub KEVEK-iga juba järgmise aasta algusest. Kuues oli mullu viienda koha saanud Airos Lain ja seitsmes uuesti jooksuradadele naasnud vanameister Aivar Pere.

Kesk- ja pikamaajooksjate grupis saavutasid nagu ka mullu kolmikvõidu Tartu KEVEK-i liikmed. Eelmise aasta üldvõitu kordas Esmeralda Lille. Teise koha võttis seekord Ingrid Lindenberg ning kolmanda koha võitis nagu mullugi Marika Koplimägi. Üldse sai tulemuse kirja 6 arvesse mineva etapi arvestuses viis sportlast. Viienda koha saavutas selles arvestuses Siiri Kaaver.

Meesvetranide arvestuses tuli juba neljas kord üldvõitjaks Margus Kirt. Talle pakkus küll konkurentsi nagu mullugi teiseks jäänud ja ka tänavu mitmeid rekordaegu jooksnud Indrek Tobreluts. Paraku piirdus Indrek sellel aastal vaid kolmel etapil osalemisega. Kui mullu jäi kahe kange jooksja vaheline mõõduvõtt üksikutel etappidel Marguse kasuks 4-1, siis sellel aastal jäi nende kahe kange omavaheline bilanss 2-1 Indreku kasuks. Teise koha võitis sellel aastal Ülo Niinemets. Kolmanda koha sai nagu tunamullugi Veiko Randaru. Viienda kohale tuli Roman Kohtov. Nemad olidki need neli tublit KEVEK-last, kes said kirja vähemalt 6 arvesse minevat tulemust.

1000 punkti piir ületati tänavuses sarjas tervelt 23 korral (mullu 12). Sprindiarvestuses 15-nel ja kesk- ja pikamaa jooksjate poolt kaheksal korral. Mullu vastavad numbrid 6 ja 6.

Huvilistel kogu info saadaval tartukalev.ee lehelt tulemusete alt.

[https://tartukalev.ee/voistluste-tulemoused](https://tartukalev.ee/voistluste-tulemoused?fbclid=IwAR32Anm0gKj1z7ey4drJzXuYgTKrZjsgPlhWLX03TyyfImehbWjaEB7AKzw)

Lõpetuseks soovin kõigile ikka ainult seda, mida endalegi sooviksin, tervist, õnne, hingerahu, indu treeningute tarvis, parajalt eneseusku ja küllaga päikest! Püsigem terved ja rõõmsad! Andkem kehale ka veidi puhkust, et juba veidi aja pärast asuda ettevalmistusi tegema 4. detsembriks kavandatud Tartu KEVEKI-i lahtisteks meistrivõistlusteks TÜ Spordihoones.

Kohtume juba rajal!

Otium reficit vires